Príloha č.4

ZMLUVA O DIELO
č.: 0202107
uzatvorená podľa § 261 ods. 2 a § 536 a násl. zákona č. 513/1991 Zb. Obchodného zákonníka
v znení neskorších predpisov

I.
ZMLUVNÉ STRANY
1. Objednávateľ: 
Názov: 	Mesto Piešťany
Sídlo:	Námestie SNP č. 3, 921 45 Piešťany
Štát:	Slovenská republika
Zastúpený:  	Mgr. Peter Jančovič, PhD., primátor mesta 
IČO:  	00612031
DIČ:  	2020537893
Bankové spojenie:	Všeobecná úverová banka, a. s.
IBAN: 	SK87 0200 0000 0000 3402 8212
BIC – kód banky:	KOMASK2X
Zástupca objednávateľa vo veciach 
a/ technických:	Ing. Ján Galba, 
b/ zmluvných:	Mgr. Monika Mackovjaková
Osoba zodpovedná za verejné obstarávanie: Ing. Martin Drgoňa

Zhotoviteľ: 
Sídlo:	
IČO:	
DIČ:	
Zapísaný:  
číslo živnostenského registra: 
Zastúpený:	
IBAN:	
telefónne číslo:	
e-mail:	
Zástupca zhotoviteľa vo veciach
a/ technických:	
b/ zmluvných:	

Zmluvné strany uzatvárajú túto zmluvu na základe výsledkov vyhodnotenia ponúk postupom zadávania zákazky s nízkou hodnotou na uskutočnenie stavebných prác: „Rekonštrukcia chodníka na cintoríne Žilinská cesta v Piešťanoch:“ pre Mesto Piešťany v zmysle zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).
Východiskové údaje:
Názov diela:	Rekonštrukcia chodníka na cintoríne Žilinská cesta v Piešťanoch
Miesto realizácie diela:	Cintorín na Žilinskej ceste s parcelným číslom 1916, Žilinská cesta, 921 45 Piešťany
Investor:	Mesto Piešťany



[bookmark: _Hlk20488210]II.
ÚVODNÉ USTANOVENIA
2.1 Obchodné a zmluvné podmienky sa riadia slovenským právom a jednotlivé plnenia zákonom č. 513/1991 Zb. Obchodným zákonníkom v platnom znení a súvisiacimi právnymi predpismi.
2.2 Pre účely tejto zmluvy o dielo sa zmluva o dielo označuje ako ,,zmluva“, objednávateľ a zhotoviteľ sa pre účely tejto zmluvy označujú ďalej spoločne aj ako „zmluvné strany“.
2.3 Táto Zmluva upravuje vzájomné práva a povinnosti zmluvných strán pri realizácii diela podľa čl. III. tejto zmluvy.
III.
PREDMET  ZMLUVY
3.1 Zhotoviteľ sa zaväzuje vykonať pre objednávateľa vo vlastnom mene a na vlastnú zodpovednosť dielo, predmet ktorého je určený v nasledujúcich ustanoveniach tohto článku.
3.2 Objednávateľ sa zaväzuje dokončené a v súlade s touto zmluvou riadne zhotovené dielo od zhotoviteľa prevziať a zaplatiť mu za jeho vykonanie cenu dohodnutú v čl. V. tejto zmluvy, podľa platobných podmienok dojednaných v čl. VI. tejto zmluvy.
3.3 [bookmark: _GoBack]Predmetom tejto zmluvy je komplexná rekonštrukcia komunikácií a spevnených plôch spolu s rekonštrukciou verejného osvetlenia cintorína na Žilinskej ceste s parcelným číslom 1916, v Piešťanoch v zmysle projektovej dokumentácie, ktorú vypracovala spoločnosť  VG PROJEKT, s.r.o., Bernolákova 1490/4, 921 01 Piešťany  - zákazka č. 42/2019 s dátumom spracovania 02.2020. Projektová dokumentácia pozostáva z dvoch stavebných objektov (SO): 
SO 01 - Komunikácie a spevnené plochy – zodpovedný projektant Ing. Vladimír Gajdošík, autorizovaný stavebný inžinier s evidenčným číslom 1552
SO 02 - Verejné osvetlenie – zodpovedný projektant Ján Donko s číslom osvedčenia 565/4/2007-EZ-P-E1.0-A,B, vydané TI Nitra 11.6.2007.
3.4 Predmet diela je podrobnejšie vymedzený v spracovanej projektovej dokumentácii a položkovým rozpočtom, ktorý tvorí neoddeliteľnú časť tejto zmluvy ako príloha č. 1.
3.5 Zmluvné strany sa dohodli, že akékoľvek zmeny na diele oproti navrhnutému technickému riešeniu diela musia byť odsúhlasené štatutárnymi zástupcami oboch zmluvných strán formou písomného dodatku k tejto zmluve.
3.6 Zhotoviteľ sa zaväzuje vykonať dielo riadne a včas. Za kvalitu a včasnosť vykonania diela zodpovedá zhotoviteľ v rozsahu tejto zmluvy a v zmysle príslušných ustanovení Obchodného zákonníka.

IV.
ČAS PLNENIA
4.1 Termíny plnenia predmetu zmluvy v zmysle čl. III. sú nasledovné:
4.1.1 Termín začatia realizácie diela: 
Po prebratí staveniska zhotoviteľom
4.1.2 Termín dokončenia realizácie diela: 
60 pracovných dní odo dňa protokolárneho prevzatia staveniska zhotoviteľom na základe výzvy.
4.2 	Ak zhotoviteľ pripraví dielo na odovzdanie pred dohodnutým termínom, zaväzuje sa objednávateľ toto dielo prevziať aj v skoršom ponúknutom termíne.
4.3 	Dodržanie času plnenia zo strany zhotoviteľa je závislé od riadneho a včasného  spolupôsobenia objednávateľa dohodnutého v tejto zmluve. Zhotoviteľ sa zaväzuje osobitnou písomnou formou vyzvať objednávateľa k prevzatiu riadne ukončeného diela resp. časti diela. Po dobu omeškania objednávateľa s poskytnutím spolupôsobenia, nie je zhotoviteľ v omeškaní so splnením záväzku.
4.4 [bookmark: _Hlk20489819]	Zmluvné strany sa dohodli, že v prípade, ak nastanú nepriaznivé poveternostné podmienky, ktoré by neumožňovali realizáciu prác a dodávok pri dodržaní technologických postupov v zmysle príslušných STN, posunie sa termín dokončenia realizácie diela o dobu, počas ktorej nebolo možné objektívne tieto práce a dodávky realizovať. Zhotoviteľ písomnou formou bezodkladne upozorní objednávateľa, že nastali vyššie uvedené skutočnosti, ktoré neumožňujú realizáciu prác a dodávok pri dodržaní technologických postupov v zmysle príslušných STN, ich existenciu preukáže predložením zápisov v stavebnom denníku a príslušných STN zástupcovi objednávateľa vo veciach technických. Zhotoviteľ zabezpečí stavbu pred prerušením prác tak, aby na diele nevznikli škody počas doby prerušenia prác.
4.5 	V prípade nemožnosti realizácie prác na diele v zmysle ods. 4.4 tohto článku zmluvy a dodržania ostatných povinností určených zmluvným stranám v zmysle ods. 4.4 tohto článku zmluvy, bude termín dokončenia realizácie diela uvedený v ods. 4.1.2 tohto článku zmluvy dohodnutý zmluvnými stranami v dodatku k tejto zmluve. 

V.
CENA  ZA DIELO
5.1 Cena za dielo, v eur, je zostavená na základe rozpočtu, ktorý je záväzný a úplný, v súlade so zákonom č. 18/1996 Z. z. o cenách v znení neskorších predpisov a vyhlášky č. 87/1996 Z. z. v znení neskorších predpisov, ktorou sa tento zákon vykonáva a je špecifikovaná ako záväzná a maximálna. Zmena dojednanej ceny za dielo je prípustná len na základe písomného dodatku k tejto zmluve podpísaného štatutárnymi zástupcami zmluvných strán.
5.2 Celková cena za dielo podľa čl. III. a ďalších článkov tejto zmluvy predstavuje:
Cena bez DPH:	                EUR
DPH 20%:	              EUR
Cena vrátane DPH:	                EUR
slovom:                                                                                        EUR vrátane DPH
5.3 V cene sú zahrnuté i náklady na zariadenie staveniska, na dopravu a skladovanie strojov, zariadení alebo konštrukcií, montážneho materiálu, všetkých stavebných hmôt a dielcov, materiálov a výrobkov a ich presun zo skladu na stavenisko, tiež prepravné náklady na prevoz pracovníkov, všetky priame náklady i nepriame náklady súvisiace s predmetom zmluvy, odvoz a poplatok za riadenú skládku stavebnej sute, náklady na zabezpečenie súladu s požiadavkami ochrany životného prostredia a likvidácie odpadov, taktiež sú v cene, náklady spojené so spotrebou elektrickej energie a úžitkovej vody pri uskutočňovaní stavebných prác a náklady súvisiace s odovzdaním kompletných príslušných dokumentov, ktoré si vyžaduje užívanie a prevádzkovanie predmetu zákazky, vrátane zamerania skutočného vyhotovenia diela, a geometrického zamerania v súlade s právnymi záväzkami a predpismi. V cene sú zahrnuté náklady na zriadenie a odstránenie staveniska, dočasných skládok materiálu, ochranné zariadenia a opatrenia proti nadmernej prašnosti, vibráciám a hluku a všetky náklady na osadenie a následné odstránenie dočasného dopravného značenia, ktoré bezprostredne súvisí s realizáciou.
5.4 Jednotkové ceny uvedené vo položkovom rozpočte -  príloha č. 1 tejto zmluvy sú považované za konečné a platné počas celej doby realizácie diela. Jednotkové ceny sú pevné a predpokladá sa, že pokrývajú všetky náklady a výdavky za uvedenú položku, i keď to nie je v opise položky podrobne vyšpecifikované.
5.5 Ak sa počas vykonávania diela vyskytne potreba vykonania naviac prác, zhotoviteľ je povinný najneskôr do 5 (piatich) pracovných dní od momentu, kedy sa o potrebe takých prác dozvedel písomným listom doručeným do podateľne objednávateľa alebo k rukám zástupcov objednávateľa vo veciach technických oznámiť rozsah a charakter naviac prác so súpisom naviac prác a ich predbežným ocenením.
5.6 Ako podklad pre stanovenie ceny zmien budú použité jednotkové ceny a sadzby za rovnaké práce alebo práce podobného charakteru uvedené vo položkovom rozpočte - príloha č. 1 tejto zmluvy. V prípade, že nebude možné použiť tieto položky, zhotoviteľ navrhne nové položky, pri návrhu cien nových položiek bude vychádzať z cien uvedených v  rozpočtovom programe Cenkros v cenovej úrovni v čase podpísania tejto zmluvy a predloží ich zástupcom objednávateľa vo veciach technických na predbežné odsúhlasenie spolu:
5.6.1 s kalkuláciou ceny každej novej položky na základe ekonomicky oprávnených nákladov;
5.6.2 s odpočítaním prác, ktoré nebudú vykonané, od pôvodne oceneného rozpočtu uvedeného v prílohe č. 1 tejto zmluvy.
5.7 Zhotoviteľ bude predkladať zmeny zástupcom objednávateľa vo veciach technických na odsúhlasenie, pričom ten tieto odsúhlasí, prípadne vráti neodsúhlasené s odôvodnením nesúhlasu do 5 (piatich) dní od ich obdržania. Prípadná zmena rozpočtu vyvolaná zmenou alebo premeraním vykonaných prác odsúhlasená zo strany zástupcov objednávateľa vo veciach technických i zhotoviteľa bude podkladom pre zmenu zmluvnej ceny podľa ods. 5.2 tohto článku. 

VI.
PLATOBNÉ PODMIENKY A FAKTURÁCIA
6.1 Za vykonané práce a po odovzdaní a prevzatí diela podľa čl. IX. bez vád a nedorobkov má povinnosť zhotoviteľ vystaviť faktúru a túto doručiť objednávateľovi. Okrem náležitostí uvedených v zmluve bude faktúra v súpise vykonaných prác a dodávok obsahovať jednotlivé výmery a jednotkové ceny. Faktúra splatná do 21 dní od jej doručenia objednávateľovi. Neoddeliteľnou súčasťou faktúry je súpis vykonaných prác podpísaný zástupcami zhotoviteľa a objednávateľa vo veciach technických. 
6.2 [bookmark: _Hlk20490782]Faktúra musí obsahovať všetky náležitosti podľa zákona 431/2002 Z. z. o účtovníctve v znení neskorších predpisov a zákona č. 222/2004 Z. z. o dani z pridanej hodnoty v znení neskorších predpisov. Faktúra musí obsahovať najmä tieto údaje:
-	meno a adresu sídla, miesta podnikania prípadne prevádzkarne platiteľa, ktorý dodáva tovar alebo službu, a jeho identifikačné číslo pre daň, číslo účtu a IBAN,
-	meno a adresu sídla, miesta podnikania prípadne prevádzkarne alebo bydliska príjemcu tovaru alebo služby a jeho identifikačné číslo pre daň, ak mu je pridelené,
-	poradové číslo faktúry,
-	dátum, kedy bol tovar alebo služba dodaná, alebo dátum, kedy bola platba prijatá, ak tento dátum možno určiť a ak sa odlišuje od dátumu vyhotovenia faktúry,
-	dátum vyhotovenia faktúry,
-	dátum splatnosti faktúry,
-	množstvo a druh dodaného tovaru alebo rozsah a druh dodanej služby,
-	základ dane, jednotkovú cenu bez dane a zľavy a rabaty, ak nie sú obsiahnuté v jednotkovej cene v eur,
-	uplatnenú sadzbu dane alebo údaj o oslobodení od dane,
-	výšku dane spolu v EUR, ktorá sa má zaplatiť,
-	meno osoby, ktorá faktúru vystavila,
-	pečiatka a podpis oprávnenej osoby
6.3 Faktúra bude vyhotovená a doručená objednávateľovi v 4 rovnopisoch.
6.4 V prípade, že faktúra nebude obsahovať náležitosti uvedené v čl. 6.2 resp. 6.4 zmluvy, objednávateľ je oprávnený vrátiť ju zhotoviteľovi na doplnenie bez jej úhrady. Zhotoviteľ je povinný vystaviť novú opravenú, resp. doplnenú faktúru s novou lehotou splatnosti.

VII.
ZÁRUČNÁ DOBA – ZODPOVEDNOSŤ ZA VADY
7.1 Zhotoviteľ zodpovedá za to, že predmet tejto zmluvy je vykonaný podľa podmienok dojednaných v zmluve a že počas záručnej doby bude mať vlastnosti dohodnuté v tejto zmluve. Zhotoviteľ zodpovedá za škody spôsobené objednávateľovi a tretím osobám, ktoré vznikli v súvislosti s činnosťou zhotoviteľa pri vykonávaní diela.
7.2 Zhotoviteľ zodpovedá za vady, ktoré dielo má v čase jeho odovzdania a prevzatia objednávateľom. Za vady, ktoré vznikli po odovzdaní a prevzatí diela zodpovedá zhotoviteľ iba vtedy, ak boli spôsobené porušením jeho povinnosti.
7.3 Zhotoviteľ nezodpovedá za vady diela, ktoré boli spôsobené použitím podkladov a vecí poskytnutých objednávateľom a zhotoviteľ ani pri vynaložení odbornej starostlivosti nemohol zistiť ich nevhodnosť, alebo na ňu upozornil objednávateľa a ten na ich použití trval.
7.4 Záruka sa nevzťahuje na prípady násilného poškodenia diela, resp. poškodenia živelnou pohromou.
7.5 Záručná doba je 60 mesiacov. Záručná doba začína plynúť odo dňa protokolárneho odovzdania a prevzatia diela objednávateľom. Dielo bude počas záručnej doby spôsobilé na zmluvný účel a zachová si dohodnuté vlastnosti.
7.6 Zmluvné strany sa dohodli pre prípad vady diela, že počas záručnej doby má objednávateľ právo požadovať a zhotoviteľ povinnosť bezodplatne odstrániť vady diela.
7.7 Zhotoviteľ sa zaväzuje odstrániť prípadné vady diela do 7 pracovných dní od uplatnenia oprávnenej písomnej reklamácie objednávateľa, prípadne vady odstrániť v čo najkratšom technicky možnom čase, nepresahujúcom vyššie uvedenú lehotu 7 dní.
7.8 Ak sa ukáže, že vada diela počas záručnej doby je neodstrániteľná do dvoch týždňov, zaväzuje sa zhotoviteľ dodať do 20 dní od zistenia tejto skutočnosti za chybnú časť diela náhradné bezchybné plnenie.
7.9 [bookmark: _Hlk20491402]Objednávateľ sa zaväzuje, že prípadnú reklamáciu vady diela uplatní bezodkladne po jej zistení, písomnou formou, do rúk oprávneného zástupcu zhotoviteľa podľa čl. I. tejto zmluvy.

VIII.
PODMIENKY  VYKONANIA DIELA
8.1 Zhotoviteľ sa zaväzuje vykonať dielo na svoje náklady a na svoje nebezpečenstvo.
8.2 Zhotoviteľ splní svoju povinnosť vykonať dielo jeho riadnym ukončením a odovzdaním diela objednávateľovi formou písomného protokolu podľa čl. IX. tejto zmluvy. 
8.3 Objednávateľ je povinný odovzdať stavenisko tak, aby zhotoviteľ mohol na ňom začať práce. Súčasne s odovzdaním staveniska odovzdá objednávateľ zhotoviteľovi aj kópiu stavebného povolenia. Zhotoviteľ je povinný prevziať stavenisko najneskôr do 3 pracovných dní odo dňa doručenia písomnej výzvy objednávateľa doručenej zhotoviteľovi formou e-mailu na adresu: mailová_adresa_zhotoviteľa@zhotoviteľ.sk.
8.4 Zhotoviteľ sa zaväzuje odovzdať objednávateľovi, najneskôr k termínu odovzdania a prevzatia diela, nevyhnutné doklady potrebné k prevádzkovaniu diela, resp. vyžadované budúcim prevádzkovateľom zariadenia.
8.5 Zhotoviteľ zodpovedá za bezpečnosť a ochranu zdravia pri práci vlastných zamestnancov. Ďalej sa zhotoviteľ zaväzuje pri realizácii diela dodržiavať ustanovenia vyhlášky č. 147/2013 Z.z., ktorou sa ustanovujú podrobnosti na zaistenie bezpečnosti a ochrany zdravia pri stavebných prácach a prácach s nimi súvisiacich a podrobnosti o odbornej spôsobilosti na výkon niektorých pracovných činností a takisto sa zaväzuje dodržiavať ustanovenia Nariadenia vlády Slovenskej republiky č. 396/2006 Z. z. o minimálnych bezpečnostných a zdravotných požiadavkách na stavenisko.
8.6 Zhotoviteľ zodpovedá za čistotu a poriadok na stavenisku. Zhotoviteľ sa zaväzuje odstrániť na vlastné náklady odpady, vzniknuté v dôsledku jeho činnosti na riadenú skládku a doklad o tom doložiť objednávateľovi pri vystavení faktúry najneskôr však pri odovzdaní diela. Zhotoviteľ je povinný organizovať práce a zo staveniska vypratať materiály a mechanizmy tak, aby nespôsobil zbytočné obmedzenie cestnej premávky.
8.7 Zhotoviteľ sa zaväzuje vyzvať objednávateľa písomnou formou do rúk oprávneného zástupcu objednávateľa podľa čl. I. tejto zmluvy alebo e-mailom na adresu: eva.pobjecka@piestany.sk alebo jan.galba@piestany.sk na kontrolu všetkých prác, ktoré majú byť zakryté alebo sa stanú neprístupnými minimálne 2 pracovné dni vopred. Ak sa objednávateľ nedostaví a nevykoná kontrolu týchto prác bude zhotoviteľ pokračovať v prácach. Ak objednávateľ bude dodatočne požadovať odkrytie týchto prác, je zhotoviteľ povinný toto odkrytie vykonať na náklady objednávateľa, ak sa pri dodatočnej kontrole zistí, že tieto práce neboli riadne vykonané, zhotoviteľ je povinný uhradiť toto ich odkrytie na svoje náklady. 
8.8 Objednávateľ požaduje pri realizácii diela kontrolu plnenia minimálne 1x týždenne za prítomnosti zhotoviteľa - zodpovednej osoby. Stretnutia bude organizovať zhotoviteľ s miestom stretnutia na stavenisku. Kontrolných dní sa zúčastnia zástupcovia objednávateľa vo veciach technických a nimi prizvané osoby, zhotoviteľ a určení subdodávatelia. Zápis z kontrolného dňa zaisťuje objednávateľ. Závery z kontrolných dní sú pre obe strany záväzné, nemôžu však samé o sebe meniť alebo doplňovať ustanovenia tejto zmluvy. Objednávateľ je oprávnený kedykoľvek počas vykonávania diela, teda aj mimo kontrolných dní, prostredníctvom svojich oprávnených zástupcov, prípadne stavebného dozoru alebo autorského dozoru projektanta kontrolovať postup a kvalitu prác na diele.
8.9 Skutočnosť, že objednávateľ skontroloval dodávky vzorky a vykonané práce, nezbavuje zhotoviteľa povinnosti zodpovedať za prípadné vady a vykonávanie potrebných kontrol tak, aby bolo zaručené riadne splnenie predmetu diela.
8.10 Zmeny diela musia byť zaznamenané v stavebnom denníku a odsúhlasené objednávateľom a zhotoviteľom formou písomného dodatku k tejto zmluve, podpísaného oprávnenými zástupcami zmluvných strán.
8.11 [bookmark: _Hlk20491889]Zhotoviteľ je povinný zabezpečiť si na svoje náklady v potrebnom rozsahu dodávku elektriny, vody a ďalších energetických médií na miesto realizácie diela ako aj všetky potrebné zariadenia a uhradiť všetky s uvedeným súvisiace náklady (vrátane príslušných poplatkov).
8.12 Zhotoviteľ sa zaväzuje, po realizácii diela, okolie stavby dotknuté stavebnou činnosťou uviesť do pôvodného stavu. V prípade poškodenia okolia stavby spôsobeného jeho činnosťou, sa zhotoviteľ zaväzuje poškodenie odstrániť uvedením do pôvodného stavu na vlastné náklady.

IX.
ODOVZDANIE A PREVZATIE DIELA
9.1 O odovzdaní a prevzatí diela podľa čl. III. a ďalších článkov tejto zmluvy, spíšu zmluvné strany preberací protokol, ktorý bude obsahovať zhodnotenie prác, súpis prípadných zistených vád, dohodnuté lehoty na ich odstránenie a prehlásenie objednávateľa, že dielo preberá, ako i ďalšie skutočnosti, ktoré sa pri tomto konaní dohodnú. 
9.2 Súčasne s odovzdaním diela podľa ods. 9.1 tohto článku zmluvy, odovzdá zhotoviteľ objednávateľovi:
	a)	certifikáty, atesty o kvalite, záručné listy, návody na obsluhu od materiálových súčastí použitých na diele; 
	b)	dokumentáciu skutočného vyhotovenia stavby v počte 4 paré;
	c)	geometrické zameranie stavby
	d)	doklady o uložení stavebnej sute na riadenú skládku.
V opačnom prípade má dielo vady brániace riadnemu užívaniu diela.
9.3 Zhotoviteľ je povinný pri odovzdaní diela podľa ods. 9.1 tohto článku zmluvy, usporiadať svoje stroje, zvyšný materiál a odpad na stavenisku tak, aby mohol objednávateľ dielo riadne prevziať a užívať. Stavenisko je zhotoviteľ povinný úplne vypratať a upraviť do termínu, ktorý je uvedený v preberacom protokole diela.
9.4 Dielo má vady, ak
a) nie je dodané v požadovanej kvalite, alebo vykonanie diela nezodpovedá predmetu dohodnutému v tejto zmluve,
b) vykazuje nedorobky, t.j. nie je vykonané v celom požadovanom rozsahu,
c) sú vady a nedostatky v predložených dokladoch, alebo
d) má právne vady v zmysle § 559 Obchodného zákonníka alebo je dielo alebo jeho časť zaťažené inými právami tretích osôb.
9.5 Ak pri preberaní diela podľa ods. 9.1 tohto článku zmluvy, objednávateľ zistí, že dielo má vady brániace riadnemu užívaniu, dielo neprevezme a spíše so zhotoviteľom zápis o zistených vadách, spôsobe a termíne ich odstránenia. Zhotoviteľ má povinnosť odovzdať dielo po odstránení týchto vád. Po dobu odstraňovania vád zistených pri odovzdávaní diela je zhotoviteľ v omeškaní s plnením predmetu zmluvy.
9.6 Dielo sa považuje za zhotoviteľom odovzdané a objednávateľom prevzaté dňom podpísania preberacieho protokolu zhotoviteľom a objednávateľom v deň ukončenia preberacieho konania, pričom dňom podpísania preberacieho protokolu zástupcami oboch zmluvných strán, prechádza zo zhotoviteľa na objednávateľa vlastnícke právo k dielu a nebezpečenstvo škody na diele.

X.
SANKCIE
10.1 Ak zhotoviteľ neodovzdá dielo riadne vykonané podľa čl. III. tejto zmluvy v súlade s termínmi dojednanými v čl. IV. ods. 4.1 zmluvy, je povinný zaplatiť objednávateľovi zmluvnú pokutu vo výške 60,00 EUR (slovom: šesťdesiat EUR) za každý deň omeškania s odovzdaním časti diela.
10.2 Objednávateľ sa zaväzuje zaplatiť úrok z omeškania za oneskorenú úhradu riadne vystavenej a doručenej  faktúry v sadzbe určenej podľa § 369a Obchodného zákonníka v spojení s § 369 ods. 2 Obchodného zákonníka.
10.3 Ak zhotoviteľ neodstráni vady v termíne podľa čl. VII.  ods. 7.7 alebo 7.8 tejto zmluvy, je povinný zaplatiť objednávateľovi zmluvnú pokutu vo výške 60,00 EUR (slovom: šesťdesiat EUR) za každý deň omeškania.
10.4 Zmluvná pokuta, ktorá je príjmom objednávateľa, je splatná najneskôr 5. pracovný deň od doručenia sankčnej faktúry zhotoviteľovi.
10.5 Objednávateľ je oprávnený požadovať od zhotoviteľa aj náhradu škody spôsobenú porušením ktorejkoľvek z povinností, na ktorú sa vzťahuje zmluvná pokuta, a to aj vo výške presahujúcej dojednanú zmluvnú pokutu.
10.6 Zhotoviteľ je povinný plniť ktorúkoľvek povinnosť, ktorej splnenie bolo zabezpečené zmluvnou pokutou, a to aj po zaplatení zmluvnej pokuty objednávateľovi.
10.7 Zmluvné strany sa dohodli, že na úhradu prípadných škôd, ktoré môžu vzniknúť z jedného či viac porušení zmluvných povinností zhotoviteľa pri realizácii tejto zmluvy, vzťahujú sa ustanovenia §§ 373 – 386 Obchodného zákonníka v platnom znení.

XI.
ZÁNIK ZMLUVY, ODSTÚPENIE OD ZMLUVY
11.1 V prípade zániku zmluvy (odstúpenie od zmluvy, ukončenie zmluvy dohodou a pod.) zhotoviteľ bezodkladne, najneskôr však do 5 pracovných dní opustí stavenisko.
11.2 Zhotoviteľ nesmie z vlastného podnetu zastaviť práce na diele alebo opustiť stavenisko na dobu dlhšiu ako tri pracovné dni, v opačnom prípade zhotoviteľ zodpovedá za škodu spôsobenú nevykonaním diela (rozostavanou stavbou), pričom sa zmluvné strany dohodli, že sa toto považuje za podstatné porušenie zmluvy.
11.3 Objednávateľ môže odstúpiť od zmluvy, ak nastane niektorý z týchto prípadov, dohodnutých ako podstatné porušenie zmluvy zo strany zhotoviteľa:
11.3.1 ak zhotoviteľ do 7 dní od prevzatia staveniska nezačne s vykonávaním prác na diele,
11.3.2 prekročenie termínov zhotovenia diela uvedených v čl. IV. tejto zmluvy o viac ako 10 dní,
11.3.3 z dôvodu opustenia staveniska zhotoviteľom. Opustením staveniska zhotoviteľom sa rozumie nevykonávanie prác na diele počas doby aspoň 10 pracovných dní. To neplatí, ak sú splnené podmienky nemožnosti realizácie prác zhotoviteľom v súlade s ustanovením ods. 4.4 tejto zmluvy.
11.3.4 neprevzatie staveniska v lehote troch dní odo dňa, v ktorom bol zhotoviteľ vyzvaný objednávateľom na prevzatie staveniska.
11.4 Zhotoviteľ môže odstúpiť od zmluvy, ak nastane niektorý z týchto prípadov, ktoré sú podstatným porušením zmluvy zo strany objednávateľa:
11.4.1 ak objednávateľ bude meškať s poskytnutím spolupôsobenia podľa tejto zmluvy dlhšie ako 10 dní,
11.5 Odstúpenie od zmluvy oznámi odstupujúca strana druhej strane písomne – doporučeným listom do vlastných rúk. Účinky odstúpenia od zmluvy nastávajú dňom doručenia oznámenia o odstúpení druhej strane.
11.6 V prípade prerušenia alebo pozastavenia prác z dôvodov na strane objednávateľa trvajúcich dlhšie ako 7 kalendárnych dní, je zhotoviteľ oprávnený požadovať predĺženie termínu ukončenia diela o dobu ich prerušenia alebo pozastavenia.

XII.
VYŠŠIA MOC
12.1 Pre účely tejto zmluvy sa za vyššiu moc považujú prípady, ktoré nie sú závislé od vôle zmluvných strán a ani ich nemôžu ovplyvniť zmluvné strany, napr. vojna, mobilizácia, povstanie, živelné pohromy, teroristický útok, atď.
12.2 Ak sa splnenie tejto zmluvy stane nemožným do 6 mesiacov od vyskytnutia sa vyššej moci, strana, ktorá sa bude chcieť odvolať na vyššiu moc, požiada druhú stranu o úpravu zmluvy vo vzťahu k predmetu, cene a času plnenia. Ak nedôjde k dohode, má strana, ktorá sa odvolala na vyššiu moc právo odstúpiť od zmluvy. Účinky odstúpenia nastanú dňom doručenia oznámenia druhej zmluvnej strane.

XIII.
VŠEOBECNÉ USTANOVENIA
13.1 Zhotoviteľ sa zaväzuje pri plnení predmetu tejto zmluvy postupovať s odbornou starostlivosťou. Zaväzuje sa dodržiavať všeobecne záväzné predpisy, technické normy a podmienky tejto zmluvy. Zhotoviteľ sa bude riadiť východiskovými podkladmi objednávateľa, pokynmi objednávateľa, zápismi a dohodami oprávnených zástupcov zmluvných strán a rozhodnutiami a vyjadreniami dotknutých správnych orgánov.
13.2 Zmluvné strany sa zaväzujú riešiť spory vyplývajúce z tejto zmluvy formou zmieru prostredníctvom štatutárnych zástupcov zmluvných strán. V prípade, že sa spor nevyrieši zmierom, je oprávnená hociktorá zo zmluvných strán požiadať o rozhodnutie sporu príslušný súd.
13.3 Zmluvné strany sa dohodli na písomnej forme právnych úkonov. Písomnosti týkajúce sa tejto zmluvy si budú zmluvné strany doručovať na adresy uvedené v čl. I. tejto zmluvy. Ak sa zásielka vráti odosielajúcej zmluvnej strane ako zásielka neprevzatá, bude sa považovať za doručenú dňom kedy bola takto vrátená. V záujme predísť zbytočným komplikáciám pri doručovaní písomností, zaväzujú sa zmluvné strany informovať sa navzájom o akejkoľvek zmene niektorého z identifikačných údajov.
13.4 Objednávateľ a zhotoviteľ sa zaväzujú, že obchodné a technické informácie, ktoré im boli zverené ako zmluvným partnerom nesprístupnia tretím osobám bez písomného súhlasu dotknutej osoby, alebo tieto informácie nepoužijú pre iné účely, ako pre plnenie podmienok tejto zmluvy, to neplatí ak ide o plnenie povinností objednávateľa v zmysle zákona o slobodnom prístupe k informáciám.

XIV.
ZÁVEREČNÉ USTANOVENIA
14.1 Zmluva o dielo nadobúda platnosť dňom jej podpísania oprávnenými zástupcami oboch zmluvných strán a účinnosť dňom nasledujúcim po dni jej zverejnenia v zmysle § 47a ods. 1 zákona č. 40/1964 Zb. Občianskeho zákonníka v znení neskorších predpisov.
14.2 Právne vzťahy, ktoré nie sú v tejto zmluve výslovne upravené sa budú riadiť príslušnými ustanoveniami Obchodného zákonníka a súvisiacich predpisov.
14.3 Neoddeliteľnou súčasťou tejto zmluvy je príloha: 
- 	č. 1  	Položkový rozpočet 
14.4 Zmluvné strany vyhlasujú, že zmluvu uzavreli slobodne a vážne, prečítali ju, jej obsahu porozumeli a na znak súhlasu s celým jej obsahom ju vlastnoručne podpísali na to oprávnení zástupcovia zmluvných strán.
14.5 Zmluvu možno zmeniť alebo doplniť len formou písomných vzostupne číslovaných dodatkov, a to po predchádzajúcej dohode zmluvných strán.
14.6 Táto zmluva je vypracovaná v šiestich vyhotoveniach, z ktorých štyri si ponechá objednávateľ a dve zhotoviteľ.




v Piešťanoch, dňa.........................                              v                          , dňa ...........................    
Objednávateľ:                                                              Zhotoviteľ:







.................................................	.......................................................
Mesto Piešťany	Meno Priezvisko – Obchodné meno firmy
Mgr. Peter Jančovič, PhD.	
primátor mesta Piešťany

